2. ปัจจัยความเสี่ยง

ปัจจัยความเสี่ยงที่อาจเกิดขึ้น และมีผลกระทบต่อผลการดำเนินงานในอนาคตของบริษัท มีดังนี้

1.  ความเสี่ยงจากการขยายการลงทุน

ปี 2555 บริษัทฯได้ขยายการลงทุน โดยเปิดดำเนินการเพิ่ม 7 สาขา ได้แก่ สาขาสกลนคร
นครพนม ชัยภูมิ สุรินทร์ พิษณุโลก ลำพูน และมุกดาหาร รวมมีสาขาทั้งสิ้น 20 สาขา ครอบคลุม 20
จังหวัด ได้แก่ จังหวัดร้อยเอ็ด ขอนแก่น อุดรธานี เชียงใหม่ ระยอง ชลบุรี นครปฐม ราชบุรี
กาฬสินธุ์ นครสวรรค์ มหาสารคาม หนองคาย นครราชสีมา สกลนคร นครพนม ชัยภูมิ สุรินทร์
พิษณุโลก ลำพูน และมุกดาหาร นอกจากนี้ยังมีสาขาที่อยู่ระหว่างดำเนินการก่อสร้างอีกจำนวน 7
สาขาได้แก่ สาขาแพร่ น่าน ลำปาง สุโขทัย กำแพงเพชร บ้านไผ่(จ.ขอนแก่น) และ อุบลราชธานี
ซึ่งคาดว่าจะสามารถเปิดดำเนินการทั้งหมดได้ภายในปี2556
การขยายสาขาต้องใช้เงินลงทุนประมาณสาขาละ 300-400 ล้านบาท และด้วยจำนวนเงินลงทุนที่สูง
ทำให้มีความเสี่ยงหากเกิดกรณีผลการดำเนินงานไม่เป็นไปตามเป้าหมายที่กำหนดไว้
ซึ่งสาเหตุอาจเกิดจากปัจจัยที่ไม่สามารถควบคุมได้ (Uncontrollable factor) อาทิ
ภาวะเศรษฐกิจของประเทศไทย ภาวะเศรษฐกิจโลก การเปลี่ยนแปลงทางการเมือง
พฤติกรรมผู้บริโภคที่เปลี่ยนแปลงไป เป็นต้น ดังนั้นก่อนการตัดสินใจลงทุนขยายสาขา
บริษัทได้ทำการศึกษาและวิเคราะห์ความเป็นไปได้ของการลงทุน
โดยพิจารณาพื้นที่ที่มีศักยภาพในเชิงเศรษฐกิจที่เหมาะสมและสอดคล้องกับธุรกิจของบริษัท
พร้อมสำรวจพฤติกรรมและความต้องการสินค้าประเภทวัสดุก่อสร้างและตกแต่งของกลุ่มลูกค้าเป้าหมายในพื้นที่จังหวัดนั้น
ๆ ก่อน ซึ่งจะช่วยให้บริษัทสามารถวางแผนรับมือกับความเสี่ยงที่อาจจะเกิดขึ้นได้
นอกจากนี้บริษัทยังมีความได้เปรียบในเรื่องของความเชี่ยวชาญในธุรกิจ
จากประสบการณ์ดำเนินธุรกิจมาเป็นเวลากว่า 20 ปี การมีต้นทุนการก่อสร้างเพื่อขยายสาขา
ทั้งในส่วนของการจัดหาที่ดินและต้นทุนการก่อสร้างในระดับต้นทุนที่มีความได้เปรียบในการแข่งขัน
ซึ่งจากปัจจัยต่าง ๆ ข้างต้น จะช่วยลดความเสี่ยงจากการขยายการลงทุนให้กับบริษัทได้

2.  ความเสี่ยงทางการเงิน

ความเสี่ยงทางการเงินของบริษัทฯนั้น
มีปัจจัยมาจากอัตราดอกเบี้ยเงินกู้เนื่องจากบริษัทฯยังอาศัยการกู้ยืมเงินจากสถาบันการเงินเพื่อเป็นเงินทุนในการขยายกิจการสาขา
ตลอดจนอัตราการเปลี่ยนแปลงของอัตราแลกเปลี่ยนเงินตราต่างประเทศ
เนื่องจากบริษัทฯมีการนำเข้าสินค้าจากต่างประเทศด้วย
อย่างไรก็ดีบริษัทฯได้บริหารความเสี่ยงดังกล่าว โดยใช้บริการสินเชื่อกับหลายธนาคาร
เพื่อเพิ่มความสามารถในการต่อรองเรื่องอัตราดอกเบี้ยเงินกู้ทั้งระยะสั้นและระยะยาว
ส่วนในเรื่องความผันผวนของอัตราแลกเปลี่ยนเงินตราต่างประเทศ
บริษัทฯก็ควบคุมความเสี่ยงโดยการซื้อเงินตราต่างประเทศล่วงหน้า(Forward rate)

นอกเหนือจากนี้ บริษัทยังมีนโยบายหลักในการการจำหน่ายสินค้าเป็นเงินสด
ทำให้บริษัทมีรายได้จากการขายสดสูงมาตลอด
โดยเปรียบเทียบกับรายได้จากการจำหน่ายทั้งหมดมีสัดส่วน ดังนี้ ปี 2553 ร้อยละ 98.07 ปี2554
ร้อยละ 98.66และปี 2555 ร้อยละ 99.93 และบริษัทมีลูกหนี้การค้า ณ 31 ธันวาคม 2555
จำนวน 15.21 ล้านบาท
แต่อย่างไรก็ตามบริษัทได้ให้ความสำคัญและเข้มงวดในการพิจารณาวงเงินสินเชื่อแก่ลูกค้า
เพื่อลดความเสี่ยงจากการไม่ได้รับชำระหนี้
โดยได้กำหนดนโยบายการพิจารณาสินเชื่อเฉพาะลูกค้ารายที่มีประวัติการชำระหนี้ดี
พร้อมทั้งกำหนดให้มีหลักประกันเป็นหนังสือค้ำประกันของธนาคารพาณิชย์
และจัดทำนิติกรรมสัญญาให้ครบถ้วน เพื่อป้องกันความเสี่ยงหากต้องดำเนินคดีกับลูกค้า
นอกจากนี้บริษัทยังมีนโยบายการตั้งสำรองค่าเผื่อหนี้สงสัยจะสูญโดยการประมาณการที่อาจจะเกิดขึ้นจากการเก็บเงินจากลูกหนี้ไม่ได้
โดยพิจารณาจากลูกหนี้ที่ค้างชำระเกินกำหนดมากกว่า 6 เดือน แต่ไม่เกิน 12 เดือน
จะตั้งสำรองค่าเผื่อหนี้สงสัยจะสูญเป็นจำนวนร้อยละ 50 ของหนี้คงค้างทั้งหมดของลูกหนี้รายนั้น
และตั้งสำรองหนี้สงสัยจะสูญจำนวนร้อยละ 100 ในลูกหนี้การค้าที่ค้างชำระเกินกำหนดมากกว่า 12
เดือนขึ้นไป โดยในปี 2555 ที่ผ่านมา บริษัทแทบจะไม่มีหนี้สูญเลย

เมื่อเดือนพฤศจิกายน 2555 ที่ผ่านมา บริษัทฯได้รับเงินจากการระดมทุนประมาณสามพันล้านบาท
โดยการจำหน่ายหุ้นเพิ่มทุนให้แก่ บริษัท เอสซีจี ดิสทริบิวชั่น จำกัด จำนวน 224.00 ล้านหุ้น
ทำให้บริษัทฯมีสภาพคล่องที่ดีขึ้น สามารถชำระหนี้เงินกู้ยืมระยะยาวจากธนาคารได้ทั้งหมด

3.  ความเสี่ยงจากการลงทุนในสินค้าคงคลัง

บริษัทมีสินค้าคงเหลือสุทธิ ณ 31 ธันวาคม 2553 , 31 ธันวาคม 2554 และ 31 ธันวาคม 2555
จำนวน 2,680.90 ล้านบาท , 3,093.59 ล้านบาท และ 4,974.85 ล้านบาท ตามลำดับ
หรือคิดเป็นร้อยละ 45.70 , 37.19 และ 41.43 ของมูลค่าสินทรัพย์รวม
บริษัทมีจำนวนรายการสินค้าที่จำหน่ายมากกว่า 90,000 รายการ
จากจำนวนรายการและมูลค่าของสินค้าคงคลังที่สูงนี้
อาจทำให้มีความเสี่ยงด้านความล้าสมัยของสินค้า ทำให้จำหน่ายสินค้าได้น้อย
หรือไม่สามารถจำหน่ายได้ หรือกรณีสินค้าสูญหาย ทำให้เกิดต้นทุนในการบริหารจัดการ
หรือเงินทุนจมในสินค้า รวมถึงความเสียหายในด้านต่าง ๆ
อันอาจส่งผลต่อปัญหาสภาพคล่องในการดำเนินธุรกิจได้
ดังนั้นบริษัทจึงได้กำหนดกลยุทธ์สำหรับจัดการความเสี่ยงดังกล่าว เช่น
จัดรายการส่งเสริมการขายโดยการลดราคาสินค้า, การแลกซื้อสินค้า และจัดชิงโชค เป็นต้น
ซึ่งเป็นช่องทางหนึ่งในการระบายสินค้า นอกจากนี้สินค้าบางประเภท บริษัทสามารถขอเปลี่ยนรุ่น
หรือส่งคืนให้กับผู้จัดจำหน่าย (Supplier) ได้เพื่อเป็นการหมุนเวียนสินค้า
ซึ่งจะช่วยลดต้นทุนการบริหารสินค้าคงคลังและปัญหาเงินทุนจมได้ นอกจากนี้
บริษัทฯได้กำหนดให้มีการตรวจนับสินค้าคงเหลือเป็นประจำ พร้อมทั้งจัดหาเครื่องมือที่ทันสมัย
รวมถึงโปรแกรมคอมพิวเตอร์เพื่ออำนวยความสะดวกในการตรวจนับและดูแลสินค้าคงคลัง
อีกทั้งได้จัดตั้งศูนย์บริหารข้อมูลสินค้าคงคลังประจำสำนักงานใหญ่
เพื่อตรวจสอบข้อมูลอย่างใกล้ชิดและหากพบปัญหาสามารถรายงานให้ฝ่ายบริหารทราบเพื่อหาแนวทางแก้ไขได้ทันที
ซึ่งจะช่วยลดความเสี่ยงจากการลงทุนในสินค้าคงคลังของบริษัทได้ในระดับหนึ่ง

4.  ความเสี่ยงจากการแข่งขันในอุตสาหกรรม

ภาพรวมธุรกิจค้าปลีกวัสดุก่อสร้าง อุปกรณ์ตกแต่งและซ่อมแซมที่อยู่อาศัย มีภาวะการแข่งขันสูงขึ้นมาก
เนื่องจากมีจำนวนผู้ประกอบการเพิ่มขึ้นหลายราย
อีกทั้งมูลค่าตลาดที่เพิ่มขึ้นอย่างต่อเนื่องในหลายปีที่ผ่านมา
ทำให้กลุ่มผู้ประกอบการค้าส่งและค้าปลีกรายใหญ่ อาทิ โฮมโปร (Home Pro) โฮมเวิร์ค
ซีเมนต์ไทย โฮมมาร์ท (Home Mart) ไทวัสดุ โฮมฮับ และ ดูโฮม ทำการขยายสาขา หรือ
แต่งตั้งตัวแทนจำหน่ายไปยังบริเวณพื้นที่ใกล้แหล่งชุมชน
ย่านธุรกิจและศูนย์การค้าในเขตกรุงเทพมหานครและภูมิภาคต่าง ๆ เพิ่มขึ้นอย่างต่อเนื่อง
ซึ่งบริษัทอาจได้รับผลกระทบทางด้านส่วนแบ่งการตลาด (Market share)
จากยอดขายที่อาจไม่เป็นไปตามเป้าหมายที่คาดการณ์ไว้
และอาจส่งผลกระทบในส่วนของอัตราการทำกำไรของบริษัทจากการแข่งขันด้านราคา

อย่างไรก็ตาม บริษัทได้วางแผนเพื่อรับมือกับการแข่งขันดังกล่าว
โดยเน้นกลยุทธ์การสร้างความแตกต่างด้านการจำหน่ายและการให้บริการ อาทิ
การจัดจำหน่ายสินค้าประเภทวัสดุและอุปกรณ์ก่อสร้างที่หลากหลาย
มีจำนวนรายการสินค้าให้เลือกมากกว่า 90,000 รายการ
ทำให้ลูกค้าที่เข้ามาใช้บริการสามารถหาซื้อสินค้าได้ครบ ทุกประเภท
ซึ่งเป็นสินค้าที่มีความจำเป็นสำหรับใช้ในการก่อสร้าง ต่อเติม หรือเพื่อการตกแต่ง
นอกจากนี้ยังมีสินค้าประเภทโครงสร้าง อาทิ ปูนซีเมนต์ เหล็กเส้น เหล็กรูปพรรณ
กระเบื้องมุงหลังคาและวัสดุก่อสร้าง ที่พร้อมจำหน่าย
ซึ่งผลิตภัณฑ์เหล่านี้ไม่มีจำหน่ายในกลุ่มผู้ประกอบการค้าส่งและค้าปลีกรายใหญ่อื่น ๆ
ประกอบกับบริษัทให้ความสำคัญกับการพิจารณาสรรหาแหล่งโรงงานผู้ผลิตสินค้าที่สามารถผลิตสินค้าที่มีคุณภาพสูงตามมาตรฐานในราคาต้นทุนผลิตที่สามารถสร้างความได้เปรียบด้านการแข่งขันให้กับบริษัท
เหล่านี้จึงเป็นปัจจัยสำคัญที่ช่วยลดความเสี่ยงจากการแข่งขันในอุตสาหกรรมให้กับบริษัทได้

5.  ความเสี่ยงจากความผันผวนของต้นทุนผลิตภัณฑ์

เนื่องจากต้นทุนผลิตภัณฑ์มีความผันผวนตามสภาวะเศรษฐกิจ
ส่งผลต่อสินค้าบางประเภทที่บริษัทจัดจำหน่าย ซึ่งประกอบด้วยกลุ่มสินค้าที่มีราคาต้นทุนผันผวนน้อย
และกลุ่มสินค้าโครงสร้างที่มีราคาต้นทุนผันผวนขึ้นลงตลอดเวลา อาทิเช่น เหล็กเส้น เหล็กรูปพรรณ
สายไฟ เป็นต้น บริษัทจึงอาจมีความเสี่ยงในกรณีที่มีการเก็บสินค้าคงคลังของสินค้ากลุ่มนี้
อย่างไรก็ตาม บริษัทมีนโยบายการกำหนดราคาที่มีความยืดหยุ่นตามต้นทุนที่ผันผวน
และมีการบริหารจัดการระยะเวลาการเก็บสินค้าคงคลังอย่างใกล้ชิด
ทำให้บริษัทได้รับผลกระทบจากการผันผวนของราคาไม่มากนัก นอกจากนี้
การที่บริษัทได้สั่งซื้อสินค้าส่วนใหญ่ตรงจากผู้ผลิตจะทำให้ได้ราคาสินค้าที่ค่อนข้างแน่นอน
และมีราคาถูกกว่าการซื้อผ่านตัวแทนจำหน่าย
ส่งผลให้บริษัทสามารถกำหนดราคาสินค้าได้ในระดับที่เหมาะสมและสามารถแข่งขันในตลาดได้
ในขณะที่บริษัทยังมีความสามารถในการทำกำไรได้เท่าเดิมหรือมากกว่าเดิม

6.  ความเสี่ยงจากกรณีการเกิดเหตุเพลิงไหม้ตัวอาคารจำหน่ายสินค้า

ภายในอาคารจำหน่ายสินค้าของบริษัท
มีจำนวนสินค้าที่จัดวางเพื่อสร้างความพร้อมในการให้บริการซึ่งเป็นสินค้าประเภท วัสดุก่อสร้าง
วัสดุตกแต่ง เครื่องมือ อุปกรณ์ ที่ใช้ในงานก่อสร้าง ต่อเติม ตกแต่ง บ้านและสวน
อยู่ภายในจำนวนมาก ประกอบกับรูปแบบของการจัดวางสินค้าในรูปแบบแวร์เฮ้าส์สโตร์
ทำให้บริษัทมีความเสี่ยงต่อการสูญเสียหากเกิดเหตุเพลิงไหม้ขึ้นภายในตัวอาคารจำหน่ายสินค้าของบริษัทได้
ซึ่งการเกิดเหตุเพลิงไหม้อาจส่งผลกระทบต่อความสูญเสียของชีวิต ในส่วนของสินค้าที่วางจำหน่าย
และความเสียหายที่จะเกิดขึ้นกับตัวอาคาร ซึ่งบริษัทตระหนักถึงความเสี่ยงดังกล่าวเป็นอย่างดี
โดยที่ผ่านมาทางบริษัทได้จัดให้มีการทำประกันอัคคีภัย
เพื่อคุ้มครองความเสียหายที่อาจจะเกิดขึ้นกับตัวอาคารจำหน่ายสินค้า
รวมทั้งการทำประกันภัยเพื่อคุ้มครองความเสียหายที่อาจเกิดกับสินค้า
ตลอดจนจัดให้มีการทบทวนมูลค่าจำนวนเงินที่เอาประกันโดยจะพิจารณาวงเงินความคุ้มครองให้ครอบคลุมกับมูลค่าทรัพย์สินที่มีอยู่ตลอดเวลา
ทั้งนี้สำหรับสินค้าคงคลังจะมีการทบทวนมูลค่าวงเงินประกันภัยทุกเดือน นอกจากนี้
ทางบริษัทได้จัดให้มีการเตรียมอุปกรณ์ดับเพลิงสำหรับกรณีเกิดเหตุฉุกเฉิน ได้แก่ ถังดับเพลิง
สายยางฉีดน้ำ ซึ่งได้ติดตั้งไว้ตามจุดต่าง ๆ รอบตัวอาคาร
และมีการตรวจสอบอุปกรณ์ดับเพลิงเป็นประจำทุกวัน
นอกจากนี้บริษัทกำหนดให้พนักงานแต่ละสาขามีการอบรมและฝึกซ้อมดับเพลิงเป็นประจำทุกปี
โดยหน่วยงานภาครัฐเป็นผู้อบรมให้
ทั้งนี้เพื่อลดความเสี่ยงและความเสียหายที่อาจเกิดขึ้นเมื่อเกิดเหตุเพลิงไหม้ได้

7.  ความเสี่ยงจากภัยธรรมชาติ

จากเหตุการณ์มหาอุทกภัยที่เกิดขึ้นในปี 2554
นั้นฝ่ายบริหารได้ตระหนักถึงความปลอดภัยของตัวอาคารและสินค้าโดยมอบหมายให้ทีมงานวิศวกรออกแบบโครงสร้างอาคารและพื้นที่โดยรอบให้สามารถป้องกันเหตุอุทกภัยได้
สำหรับสาขาที่ทำการก่อสร้างใหม่

นอกจากการปรับปรุงแบบโครงสร้างอาคารสถานที่แล้ว
บริษัทฯยังได้ป้องกันความเสี่ยงโดยจัดทำประกันภัยเพื่อรองรับความเสียหายจากภัยธรรมชาติ
ที่อาจทำความเสียหายต่อตัวอาคาร และสินค้าทั้งหมด ซึ่งในปีที่ผ่านมา สาขานครปฐม
ในส่วนพื้นที่โรงจอดรถยนต์ของลูกค้า ได้รับความเสียหายจากอิทธิพลของพายุฤดูร้อน
และบริษัทฯได้รับค่าสินไหมทดแทนจากบริษัทประกันภัยเป็นที่เรียบร้อยแล้ว

2.8 ความเสี่ยงจากการเปลี่ยนแปลงค่านิยมของผู้บริโภคและความล้าสมัยของผลิตภัณฑ์

เนื่องจากบริษัทประกอบธุรกิจจำหน่ายสินค้าประเภทวัสดุก่อสร้าง วัสดุตกแต่ง เครื่องมือ อุปกรณ์
ที่ใช้ในงานก่อสร้าง ต่อเติม ตกแต่ง บ้านและสวน ซึ่งสินค้าบางประเภทเช่น
สุขภัณฑ์และเครื่องใช้ในบ้านจะเป็นที่นิยมในระยะหนึ่งเท่านั้น ทำให้บริษัทอาจมีความเสี่ยงคือ
ไม่สามารถขายสินค้าที่ล้าสมัยได้
นอกจากนี้สินค้าประเภทกระเบื้องเซรามิคจัดเป็นสินค้าที่ต้องมีการเก็บสินค้าคงคลังเป็นจำนวนมากเพื่อให้เพียงพอต่อความต้องการของลูกค้า
และมีการผลิตลวดลายใหม่ออกมาอย่างต่อเนื่อง อย่างไรก็ตาม
สินค้าที่เป็นรายได้หลักของบริษัทเป็นผลิตภัณฑ์พื้นฐาน เช่น สินค้าโครงสร้างในกลุ่มปูนซีเมนต์ เหล็ก
และไม้ ซึ่งเป็นสินค้าที่สามารถจำหน่ายได้อย่างต่อเนื่อง ส่วนสินค้าประเภทกระเบื้องเซรามิค
สุขภัณฑ์ และเครื่องใช้ในบ้านอื่น ๆ บริษัทสามารถโอนสินค้าไปขายที่สาขาอื่นหรือสาขาเปิดใหม่ได้
ทั้งยังมีการจัดรายการส่งเสริมการขายเพื่อลดจำนวนสินค้าล้าสมัยออกจากสต๊อก
นอกจากนี้บริษัทยังมีอำนาจในการต่อรองกับผู้ผลิตหลายราย
ทำให้สามารถเปลี่ยนสินค้าที่ตกรุ่นเป็นสินค้ารุ่นใหม่ได้ในหลายรายการ
ซึ่งจะช่วยลดความเสี่ยงจากการเปลี่ยนแปลงค่านิยมของผู้บริโภค
และความล้าสมัยของผลิตภัณฑ์ให้กับบริษัทได้ส่วนหนึ่ง

2.9 ความเสี่ยงจากอัตราแลกเปลี่ยน

เนื่องจากบริษัทมีการสั่งซื้อสินค้าจากต่างประเทศ
จึงมีความเสี่ยงจากความผันผวนของอัตราแลกเปลี่ยน
โดยบริษัทมีการบริหารความเสี่ยงเพื่อลดผลกระทบจากความผันผวนของอัตราแลกเปลี่ยนดังกล่าว
ผ่านนโยบายการติดตามความเคลื่อนไหวของอัตราแลกเปลี่ยนจากแหล่งข่าวสารต่างๆอย่างใกล้ชิด
และได้จัดทำสัญญาซื้อขายเงินตราต่างประเทศล่วงหน้า(Forward Contract)
ไว้กับทางสถาบันการเงิน โดย ณ วันที่ 31 ธันวาคม 2555
บริษัทมีวงเงินสัญญาแลกเปลี่ยนเงินตราต่างประเทศล่วงหน้าเท่ากับ 220 ล้านบาท
และยังไม่มียอดใช้วงเงินดังกล่าว
ทั้งนี้วงเงินสัญญาแลกเปลี่ยนดังกล่าวจะเป็นช่องทางหนึ่งในการลดผลกระทบจากความผันผวนของอัตราแลกเปลี่ยนที่อาจจะเกิดขึ้นได้ในอนาคต
อย่างไรก็ตาม
ในช่วงเวลาที่ผ่านมาบริษัทไม่ได้รับผลกระทบจากความเสี่ยงเรื่องอัตราแลกเปลี่ยนแต่อย่างใด

10. ความเสี่ยงจากการทุจริต

บริษัทมีโครงข่ายการจัดการที่ทำการควบคุมดูแล การฉ้อฉล และพฤติกรรมอันเป็นการทุจริตต่างๆ
ที่มีประสิทธิภาพด้วยทีมงานตรวจสอบผู้ทรงคุณวุฒิ
โดยมีวัตถุประสงค์ที่จะทำให้พนักงานทุกคนมีพฤติกรรมที่มีความโปร่งใสมากที่สุด

นอกจากนี้ทางบริษัทยังมีกระบวนการที่เรียกว่า ‘Whistle blowing’
คือการที่ให้พนักงานทุกคนเป็นกระบอกเสียง ทำการสอดส่องดูแลปัญหาและพฤติกรรมการทุจริตภายใน
เพื่อให้สามารถทำการตรวจสอบได้ทั่วถึงและละเอียดมากยิ่งขึ้น
โดยทีมงานตรวจสอบจะทำการรวบรวมข้อมูลและประเด็นที่สำคัญให้แก่คณะกรรมการตรวจสอบทำการสอบสวนและวินิจฉัยต่อไป